In 1961 was slegs ’n paar NG gesinne woonagtig in Rundu en hulle is een maal ’n jaar besoek deur die leraar van die NG gemeente Grootfontein. Die aantal NG lidmate het geleidelik toegeneem, later ’n wyk van Grootfontein geword en in 1976 het dit afgestig daarvandaan. Die eerste erediens van Rundu NG Gemeente is op 31 Oktober 1976 in die skoolsaal van Noordgrens Sekondêre Skool gehou wat gebruik is vir eredienste totdat ‘n kerkgebou in Oktober 1983 voltooi en in gebruik geneem is.